# Portorická priekopa

Poloha Portorickej priekopy
**Portorická priekopa** (zriedkavé názvy: *(priekopa) Puerto Rico*, *Portorická priehlbeň*, *Portorická predhlbeň*; angl. *Puerto Rico Trench* alebo *Puerto Rico Trough*) je hlbokomorská priekopa na dne Atlantického oceánu. Je to pás územia, ktorý vedie zhruba od západu na východ a nachádza sa severne, severozápadne a severovýchodne od Portorika.

## Poloha

Portorická priekopa sa nachádza vo vlastnom Atlantickom oceáne, vedľa hranice medzi Karibským morom a vlastným Atlantickým oceánom, t. j. leží už mimo Karibského mora.

Portorická priekopa vedie zhruba od západu na východ. Na západe sa začína severne od východného konca ostrova Haiti (Hispaniola) a južne od Lavice Navidad; nadväzuje tam na Hispaniolskú priekopu. Hlavná, t. j. najhlbšia časť Portorickej priekopy sa nachádza severne od Monského prielivu a ostrova Portoriko. Východná resp. juhovýchodná hranica Portorickej priekopy je sporná: Podľa niektorých názorov je Portorická priekopa zhodná so spomínanou najhlbšou časťou zhruba nad Monským prielivom a Portorikom, takže je dlhá len asi 280 km. Častejšie sa však uvádza, že sa Portorická priekopa končí zhruba severovýchodne od ostrova Anguilla, takže je dlhá okolo 800 km/ 650 km. Podľa iných názorov sa končí až východne od ostrova Antigua (čiže sa za Anguillou stáča približne na juhovýchod), takže je dlhá v závislosti od spôsobu merania okolo 1 750 km/1 550 km/ 1 500 km/ 1 200 km/ 1 100 km/ 900 km/ 810 km.

Šírka Portorickej priekopy je podľa niektorých vymedzení po celej dĺžke okolo 60 km, podľa iných vymedzení má Portorická priekopa v západnej časti (zhruba po Panenské ostrovy) šírku okolo 100 km (s najväčšou šírkou okolo 120 km severovýchodne od Portorika) a len vo východnej časti má šírku okolo 60 km.

## Najväčšia hĺbka

Portorická priekopa je najhlbšou časťou Atlantického oceánu (resp. s menšou pravdepodobnosťou je druhou najhlbšou časťou Atlantického oceánu - porovnaj dole uvedený komentár o Juhosandwichskej priekope). Najhlbšími časťami Portorickej priekopy sú (približne od západu na východ) Hlbina Milwaukee (iné názvy: Hlbočina Milwaukee, Priehlbina Milwaukee; angl. Milwaukee Deep alebo staršie Milwaukee Depth), Hlbina Dolphin (iný názov: Hlbočina Dolphin; angl. Dolphin Deep alebo staršie Dolphin Depth) a Brownsonova hlbina (iný názov: Brownsonova hlbočina; angl. Brownson Deep). Je sporné, kde presne sú hranice týchto hlbín, takže často nie je jasné, do ktorej z nich patrí miesto, kde sa namerala určitá hĺbka, alebo či dokonca patrí niekde mimo nich. Nejasnosť ich hraníc sa komplikuje aj tým, že Hlbina Milwaukee v užšom zmysle je len bod (resp. dva body), kde v Portorickej priekope v roku 1939 loď Milwaukee namerala maximálnu hĺbku (pozri nižšie), a Hlbina Dolphin v užšom zmysle je len bod, kde v roku 1902 loď Dolphin namerala najhlbšiu hĺbku (pozri nižšie). Z možných vymedzení Brownsonovej hlbiny je dnes pomerne rozšírené široké vymedzenie Brownsonovej hlbiny, pri ktorom je táto zhodná s celou najhlbšou časťou Portorickej priekopy, a teda zahŕňa aj Hlbinu Milwaukee a Hlbinu Dolphin. Ojedinele sa dokonca pojem Brownsonova hlbina stotožňuje s celou (úzko chápanou) Portorickou priekopou.

Nasleduje prehľad v literatúre od roku 1883 udávaných hodnôt maximálnej hĺbky Portorickej priekopy (sú zoradené od najväčšej po najmenšiu):

* 13 500 m – v 30. rokoch 20. storočia ; podľa novších údajov je maximálna hĺbka Portorickej priekopy výrazne nižšia
* 9 219 m/9 218 m (presná hodnota je 9218,98 m) [neupravená hodnota: 8 742 m/8 741 m (presná hodnota je: 8741,66 m)] (19,60° s. š., 68,34° z. d. a 19,58° s. š., 68,14° z. d.= pôvodná Hlbina Milwaukee) – merané loďou Milwaukee v roku 1939; uvedené dve miesta (19,60° s. š., 68,34° z. d. a 19,58° s. š., 68,14° z. d.) sú od seba vzdialené 21,1 km; namiesto 9 129 m sa uvádza nepresne aj 9 220 m či 9 217 m a namiesto 8 742 m sa uvádza nepresne aj 8 750 m; podľa novších údajov je tu hĺbka výrazne nižšia, a teda pravdepodobne nejde o najhlbšie miesto Portorickej priekopy (porovnaj nižšie uvedený komentár k 9 179 m)
* 9 199 m/9 198 m [neupravená hodnota: 8 724 m/8 723 m]– toto je priemer medzi hodnotami z lodí Milwaukee 1939 (9 219 m) a Theodore N. Gill 1952 (9 179 m), výpočet priemeru tu má zmysel, pretože táto časť Portorickej priekopy má na pomerne veľkom území celkovo značne konštantnú výšku; namiesto 9 199 m sa niekedy uvádza 9 200 m; podľa novších údajov je tu hĺbka výrazne nižšia, a teda pravdepodobne nejde o najhlbšie miesto Portorickej priekopy (porovnaj nižšie uvedený komentár k 9 179 m)
* 9 179 m/9 178 m [neupravená hodnota: 8 705 m] (19,60° s. š., 68,31° z. d.) - merané loďou Theodore N. Gill v roku 1952; toto miesto je vzdialené len zhruba 3 km od vyššie spomínaného prvého bodu meraného loďou Milwaukee v roku 1939; namiesto 8 705 m sa niekedy uvádza hodnota 8 710 m vyplývajúca z nesprávneho automatického zaokrúhlenia uvedeného v staršej verzii anglickej wikipédie; podľa novších údajov je skutočná hĺbka na tomto mieste len 8 370 m, takže pravdepodobne nejde o najhlbšie miesto Portorickej priekopy
* okolo 8 800 m
* 8 740 m (19,58° s. š., 66,5° z. d.)
* 8 648 m (19,58° s. š., 68,28° [alebo? 68,20°] z. d) - toto miesto je vzdialené len 14,7 km od vyššie spomínaného druhého bodu meraného loďou Milwaukee v roku 1939; namiesto 8 648 m sa niekedy nepresne uvádza 8 650 m
* 8 605 m (±5 m)
* tesne nad 8 600 m
* približne 8 600 m
* okolo 8 530 m
* 8 526 m (19,77° s. š., 66,92° z. d.)- výsledok analýzy globálnych batymetrických dát GEBCO 2014 vykonanej v roku 2018
* 8 526 m/8 525 m (19,58° s. š., 67,72 z. d. = pôvodná Hlbina Dolphin) – merané loďou Dolphin v roku 1902 (myslí sa štvrtá USS Dolphin, kuriérna loď, teda nie tretia USS Dolphin, briga nazývaná aj US Brig Dolphin, s ktorou sa často mylne zamieňa); niekedy nepresne uvádzané ako 8 524 m
* 8 414 m
* 8 408 m (19,61° s. š., 67,85° z. d.)
* takmer 8 400 m
* 8 382 m/8 381 m (presná hodnota je 8381,4 m)– merané loďou Vema v roku 1955, publikované D. Ewingom a B. Heezom v roku 1955; uvádzané aj ako 8 385 m či 8 380 m
* 8 378 m ±5 m (19,71° s. š., 67,31° z. d.) – merané loďou Pressure Drop v roku 2018, fyzicky navštívené (do hĺbky 8 376 m) ponorkou Limiting Factor (dnes nazývanou Bakunawa) v roku 2018 a (do hĺbky 8 300 m) ponorkou Archimède v roku 1964; hĺbka tohto miesta sa niekedy udáva ako 8 376 m (± 5 m), čo je hĺbka, po ktorú sa dostala ponorka Limiting Factor
* 8 342 m/8 341 m (19,65° s. š., 66,44° z. d.) – merané loďou Blake v roku 1883 (pod velením W. H. Brownsona, podľa ktorého je pomenovaná Brownsonova hlbina)
* 8 340 m
* približne 8 300 m
* približne (alebo viac ako) 8 230 m/8 229 m - toto je okrúhle číslo 27 000 stôp prepočítané na metre

Z vyššie uvedených údajov sú najnovšími údaje 8 740 m (19,58° s. š., 66,5° z. d.), 8 408 m (19.61° s. š., 67.85° z. d.) a 8 378 m (19,71° s. š., 67,31 z. d.).

Staršie sa niekedy udávala maximálna hĺbka Juhosandwichskej priekopy 8 428 m. Ak sa akceptuje táto hodnota a zároveň sa akceptuje niektorá z tých vyššie uvedených hodnôt pre Portorickú priekopu nižších ako 8 428 m, tak sa najhlbším miestom Atlantického oceánu stáva namiesto Portorickej priekopy Juhosandwichská priekopa. Keďže však podľa nových údajov Juhosandwichská priekopa má maximálnu hĺbku len 8,266 m, Portorická priekopa je v súčasnosti (znova) najhlbším miesto Atlantického oceánu.

## Geológia

Geologicky tvorí Portorická priekopa hranicu medzi subdukujúcou severoamerickou platňou a nadložnou karibskou platňou. Hlbokomorská priekopa má komplikovanú stavbu, tvorenú subdukčnou zónou v predpolí ostrovného oblúka Malých Antíl a výrazným transformným zlomom tiahnúcim sa medzi Kubou a ostrovom Haiti, Kajmanskou priekopu až k pobrežiu kontinentálnej Strednej Ameriky.

## Referencie